Решение на Общия съд от 29 май 2024 г. — Decal España/Комисия
(Дело T-509/14)1
(Държавни помощи — Помощ, предоставена от испанските органи в полза на някои обединения по икономически интереси (ОИИ) и на техните инвеститори — Система за данъчно облагане, приложима за някои споразумения за финансов лизинг за придобиването на плавателни съдове (испанска система за данъчно облагане „лизинг срещу данък“) — Решение, с което помощта се обявява за частично несъвместима с вътрешния пазар и се разпорежда нейното частично възстановяване — Частично отпадане на предмета на спора — Частична липса на основание за произнасяне по същество – Нова помощ — Възстановяване — Договорни клаузи, защитаващи получателите срещу възстановяването на държавна помощ, която е неправомерна и несъвместима с вътрешния пазар — Разпределяне на правомощията между Комисията и органите на държавите членки)
Език на производството: испански
Страни
Жалбоподател: Decal España, SA (Барселона, Испания) (представител: M.-J. Silva Sánchez, адвокат)
Ответник: Европейска комисия (представители: J. Carpi Badía и P. Němečková, подпомагани от M. Segura Catalán, адвокат)
Предмет
С жалбата си на основание член 263 ДФЕС жалбоподателят иска отмяната на Решение 2014/200/ЕС на Комисията от 17 юли 2013 година относно Държавна помощ SA.21233 C/11 (ex NN/11, ex CP 137/06), приведена в действие от Испания – Система за данъчно облагане, приложима за някои споразумения за финансов лизинг, известна като испанска система „лизинг срещу данък“ (ОВ L 114, 2014 г., стp. 1)
Диспозитив
Липсва основание за произнасяне по жалбата в частта ѝ, която е насочена срещу член 1 от Решение 2014/200/ЕС на Комисията от 17 юли 2013 година относно Държавна помощ SA.21233 C/11 (ex NN/11, ex CP 137/06), приведена в действие от Испания – Система за данъчно облагане, приложима за някои споразумения за финансов лизинг, известна като испанска система „лизинг срещу данък“, в частта, в която обединенията по икономически интерес и инвеститорите в тях са определени за единствените получатели на разглежданата в това решение помощ, и срещу член 4, параграф 1 от последното решение в частта, в която на Кралство Испания се разпорежда да събере обратно пълния размер на помощта, за която се отнася същото решение, от инвеститорите в обединенията по икономически интерес, които са се ползвали от нея.
Отхвърля жалбата в останалата ѝ част.
Всяка от страните понася собствените си съдебни разноски.
____________
1     ОВ C 292, 1.9.2014 г.